Det er aldrig sket før, at FN’s Børnekomité har blandet sig i en asylsag i Danmark, som komiteen nu har gjort i forhold til den halvandet måned gamle pige Khadra og hendes 25-årige enlige, somaliske mor, IM.

Flygtningenævnet har i februar givet afslag på asyl til IM og hendes datter, som derfor skal rejse hjem til Puntland i Somalia. Her frygter moren, som i begyndelsen af januar fødte sin datter her i Danmark, at pigen vil blive udsat for omskæring, hvorfor hun søgte om asyl.

FN’s indtræden i sagen sker med henvisning til det umiddelbare behov for at beskytte barnet mod overlast. Udvisningen af moren er stillet i bero, mens Børnekomiteen undersøger, om der er grundlag for at rejse sag mod Danmark.